Carl Enckell
Carl Enckell, 1876-1959, finsk diplomat og politiker. Fra en tid som russisk officer havde Enckell let ved at omgås russere og blev derfor i 1917 Finlands ministerstatssekretær i Petrograd (Sankt Petersborg). Her udvirkede han, at den socialistisk dominerede landdag i juli 1917 blev opløst, hvilket bidrog til at udløse Den Finske Borgerkrig. Efter Finlands selvstændighed i december 1917 blev Enckell landets første repræsentant i Sovjetunionen og var 1918-24 flere gange udenrigsminister. I Folkenes Forbund opnåede han i 1921 en for Finland fordelagtig løsning på problemet om Ålands stilling. Enckell trak sig tilbage i 1928, men blev atter udenrigsminister 1944-50, da forholdet til Sovjetunionen skulle normaliseres.